Vrhunske PRS gitare u rukama Carlosa Santane i Ala Di Meole
260 uposlenika kompanije PRS u Sjedinjenim Državama prošle je godine proizvelo 13 tisuća gitara
Cijene gitara PRS kreću se od 600 dolara do desetaka tisuća dolara za modele izrađene po privatnim narudžbama Ranih osamdesetih godina prošlog stoljeća, mladi izrađivač gitara Paul Reed Smith prvo je sam pokušavao prodati svoje gitare slavnim glazbenicima. Sada, više od četvrt stoljeća kasnije, Smithove gitare smatraju se nekima od najkvalitetnijih instrumenata. Iako Latino glazbenik Carlos Santana i jazz glazbenik Al Di Meola sviraju dva različita glazbena stila, njih dvojica imaju nešto zajedničko: gitaru Paula Reeda Smitha: "Počeo sam izrađivati gitare u radionici za obradu drveta u srednjoj školi, potom u spavaćoj sobi moga brata i u vlastitoj. Onda sam ih počeo iznajmljivati, zajedno s opremom". No, danas se gitare Paul Reed Smith proizvode u moderno opremljenoj tvornici na istočnoj obali države Maryland. 260 uposlenika kompanije PRS u Sjedinjenim Državama prošle je godine proizvelo 13 tisuća gitara. 25 tisuća gitara nešto jeftinijeg modela napravljeno je u Južnoj Koreji. Kompanija Paula Reeda Smitha prošle je godine u prodaji zaradila 40 miijuna dolara. Od osnivanja 1985. godine, ta je kompanija pronašla vlastitu nišu na vrlo konkuretnom tržištu. No, upitan o svojoj poslovnoj filozofiji, Smith jednostavno kaže da se on samo trudi izraditi što kvalitetnije gitare, a to je, dodaje, vrlo kompliciran pristup, usredotočen na cijelu listu detalja. Kaže da su njegove gitare vjerojatno zbog toga najbolje. Ti su detalji vjerojatno su najvidljiviji u po narudžbi izrađenim modelima Private Stock, za koje se često kaže da su pola umjetničko djelo, a pola instrument. Jack Higginbotham, direktor PRS-a, kaže da izrada iznimno kvalitetne gitare počinje s drvom. PRS kupuje egzotične vrste drveta iz cijelog svijeta, a gitare su im poznate po vrlo upadljivim, vitičastim vrhovima tijela izrađenog od javora: "U ruci držim jedan izniman primjer kostura gitare koja se radi po mjeri. Za nju smo pokušali naći drvo najbolje kvalitete - i što se tiče atraktivnog izgleda, i jasnoće zvuka". Jack Higginbotham, međutim, kaže da proces izrade ima jednaku važnost. Drvo se prvo u posebnoj sobi polako suši. Kad je spremno za obradu, gitara se oblikuje na glodalici čija preciznost seže do jedne tisućinke milimetra. Svaki se komad potom ručno izbrusi, oboji i polakira. Intarzije vrata rade se ručno. U prosjeku, izrada jedne gitare traje šest tjedana. Paul Reed Smith kaže da njegova kompanija teži savršenstvu. Svaka novo-izrađena gitara mora biti bolja od prijašnje, kaže on. Takva usredotočenost na detalje ne promiče glazbenicima, kaže Brian Meader, koji prodaje gitare u glazbenom centru Chuck Levins Washington. To je jedna od najstarijih prodavaonica PRS gitara. On kaže da, kad je u pitanju kvaliteta gitare koja se masovno proizvodi, PRS gitarama nema premca: "Kompanija PRS daje vam gitaru po mjeri, prvoklasnu kvalitetu i zvuk. Nema puno kompanija koje bi joj mogle biti konkurencija na sve tri razine u isto vrijeme". Paul Reed Smith ima isti pristup koncentracije na detalje i pri izradi akustičnih gitara. Cijene gitara PRS kreću se od 600 dolara do desetaka tisuća dolara za modele izrađene po privatnim narudžbama.